A Bizottság 1665/2003/EK rendelete
(2003. szeptember 22.)
a 2400/96/EK rendelet mellékletének kiegészítéséről (Clementine del Golfo di Taranto, Mela Val di Non és Clementinas de las Tierras del Ebro vagy Clementines de les Terres de l'Ebre)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 692/2003/EK bizottsági rendelettel [1] módosított, a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról szóló, 1992. július 14-i 2081/92/EGK tanácsi rendeletre [2], és különösen annak 6. cikke (3) és (4) bekezdésére,
mivel:
(1) A 2081/92/EGK rendelet 5. cikkével összhangban Olaszország kérelmet nyújtott be a Bizottsághoz a "Clementine del Golfo di Taranto" elnevezés földrajzi jelzésként és a "Mela Val di Non" elnevezés eredetmegjelölésként történő bejegyzése érdekében, és Spanyolország kérelmet nyújtott be a Bizottsághoz a "Clementinas de las Tierras del Ebro" vagy a "Clementines de les Terres de l'Ebre" elnevezés földrajzi jelzésként történő bejegyzése érdekében.
(2) A rendelet 6. cikkének (1) bekezdésével összhangban megállapították, hogy a kérelmek megfelelnek a rendeletnek, különösen abban a tekintetben, hogy a kérelmek tartalmazzák a rendelet 4. cikkében előírt valamennyi adatot.
(3) Az e rendelet mellékletében felsorolt elnevezéseknek az Európai Unió Hivatalos Lapjában való közzétételét [3] követően a Bizottsághoz nem érkezett a 2081/92/EGK rendelet 7. cikke szerinti kifogási nyilatkozat.
(4) Az elnevezéseket következésképpen be kell jegyezni az "Oltalom alatt álló eredetmegjelölések és földrajzi jelzések nyilvántartása" elnevezésű nyilvántartásba, és ezáltal ezek a Közösség egész területén földrajzi jelzésként vagy eredetmegjelölésként oltalmat élveznek.
(5) E rendelet melléklete kiegészíti a legutóbb az 1491/2003/EK rendelettel [4] módosított 2400/96/EK bizottsági rendelet [5] mellékletét,
ELFOGADTA EZT A RENDELETET:
1. cikk
A 2400/96/EK rendelet melléklete kiegészül az e rendelet mellékletében felsorolt elnevezésekkel, és azokat mint oltalom alatt álló földrajzi jelzéseket (OFJ) vagy oltalom alatt álló eredetmegjelöléseket (OEM), bejegyzik a 2081/92/EGK rendelet 6. cikkének (3) bekezdésében előírt "Oltalom alatt álló eredetmegjelölések és földrajzi jelzések nyilvántartása" elnevezésű nyilvántartásba.
2. cikk
Ez a rendelet az Európai Unió Hivatalos Lapjában való kihirdetését követő 20. napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2003. szeptember 22-én.